6 padwerkers sterf toe trok hulle trefDie konstruksiearea waar die padwerkers dood is. Foto: ER24 Ses padwerkers is Donderdagoggend dood toe ŉ swaarvoertuig op die R26-pad naby Ladybrand in die Vrystaat in hulle ingeploeg het. Werner Vermaak, woordvoerder van ER24, het gesê die swaarvoertuig het ŉ vrag stene vervoer. “Die padwerkers het regoor die toneel gelê toe paramedici daar opdaag. Die swaarvoertuig is aan die kant van die pad aangetref, met sy vrag stene ook regoor die toneel geslinger,” het Vermaak gesê. Vyf mans, tussen 20 en 30 jaar oud, was reeds dood. Een werker het kritieke beserings opgedoen en is kort ná sy aankoms by ŉ nabygeleë hospitaal dood. Nog ŉ man het ernstige beserings opgedoen en is in ŉ stabiele toestand na die hospitaal geneem. Ander werkers van die konstruksiemaatskappy is ongedeerd, maar getraumatiseer. “Volgens ooggetuies het die swaarvoertuig deur die padtekens geploeg en die werkers in die konstruksiearea getref. Dit wil voorkom of van die slagoffers onder die voertuig gesleep is. ŉ Tweede swaarvoertuig kon betyds stop en het die botsing vermy.” Plaaslike owerhede ondersoek die ongeluk.